ΑΘΗΝΑ 11/7/2019

ΑΡ. ΠΡΩΤ.: 1794

**ΔΕΛΤΙΟ ΤΥΠΟΥ**

**Ο Διοικητής του Νοσοκομείου ΑΧΕΠΑ λίγες ημέρες μετά τις εκλογές, τοποθετεί Προϊσταμένους με κομματικά κριτήρια παρότι οι τοποθετήσεις τους κρίθηκαν παράνομες με δικαστική απόφαση και δεν τοποθετεί την υπάλληλο που καθαίρεσε και δικαιώθηκε στα Δικαστήρια.**

**Ο Διοικητής του Νοσοκομείου ΑΧΕΠΑ που δεν είναι ικανός να βρει λύση για την ασφάλεια του Νοσοκομείου, για τους άστεγους που κοιμούνται στους διαδρόμους των κλινικών,** τον Μάρτιο 2019 προχώρησε σε παράνομες καθαιρέσεις Προϊσταμένων Οργανικών Μονάδων, παρότι απαγορεύονταν με το ν.4369/2016 και τοποθέτησε στη θέση τους υπαλλήλους με κομματικά, ρουσφετολογικά κριτήρια.

**Καθαιρεμένη Συνάδελφος Υποδιευθύντρια Νοσηλευτικής Υπηρεσίας, προσέφυγε στα Δικαστήρια κατά της απόφασης καθαίρεσης του Διοικητή και δικαιώθηκε.**

Κοινοποιήθηκε στο Νοσοκομείο η Απόφαση υπ’ αριθμόν Α277 28/5/2018 του Α΄ Ακυρωτικού τμήματος του Διοικητικού Εφετείου Θεσσαλονίκης και ζήτησε την εφαρμογή της.

**Τι έκανε ο Διοικητής αμέσως μετά τις εκλογές;**

Χωρίς κανένα σεβασμό στην Δικαστική Απόφαση που είναι εκτελεστή **στις 10/7/2019 πριν τον προλάβουν οι εξελίξεις σχετικά με την τύχη των Διοικητών, ακύρωσε τις αποφάσεις που έλαβε τον Μάρτιο 2019** με τις οποίες καθαιρούσε και τοποθετούσε νέους Προϊσταμένους, όπως ορίζει η δικαστική απόφαση. **Όμως παίρνει απόφαση και τοποθετεί ξανά τους ίδιους Προϊσταμένους αφήνοντας εκτός την Συνάδελφο που δικαιώθηκε στα Δικαστήρια.**

Καλούμε τον Υπουργό Υγείας να πάρει θέση. Δεν μπορούν μερικοί Διοικητές Νοσοκομείων **να συνεχίζουν να τακτοποιούν «ημετέρους» και να γράφουν στα παλιά τους τα παπούτσια τις Δικαστικές Αποφάσεις.**

Σας κοινοποιούμε τις Αποφάσεις του Διοικητή.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ